Title: Beszámoló 2004
Author: alapelnok
Company: -

Beszámoló 2004. november 30-tól 2005. november 14-ig

Összefoglalás

Az Alapítvány tevékenységi köre az elmúlt közel egy évben jelentősen bővült. Együttműködést alakítottunk ki a Pati-Bt Autosiskolával, kíséreltet tettünk nyári tábor megszervezésére, illetve pályázat írására is sor került, valamint megkezdtük a piaci cégek megkeresését. Ezeken felül a hallgatók számára hitellehetőséről állapodtunk meg a K&H Bank Rt-vel, valamint ehhez laptopok megvásárlásának lehetőségét biztosítjuk a Communication concept-tel együttműködve. Megkezdtük az egyeztetést a MÁV Rt-vel és jelzésük szerint 2006. márciusától megkezdjük a vonatjegyek árusítását is. Szintén folyamatban van, hogy a Budapiért-tel megállapodva a Lágymányosi irodaszer ellátást is átvegyük. További fejlesztés, hogy rövidesen a Hallgatói Bolt Interneten is elérhetővé válik, ott megtekinthető és megrendelhető majd minden könyv, melyek a természettudományokhoz, informatikához vagy pedagógia pszichológiához kötődik (nem csak azok melyek a boltban kaphatók). Előrelépés volt az elmúlt évben, hogy az Alapítvány elkezdett bemutatkozni a Lágymányosi Kampusz hallgatói felé kiadványain és szóróanyagain keresztül. Mindezen változások ellenére az Alapítvány pénzügyi helyzete instabil. Az új tevékenységek jelenleg még nem biztosítják az Alapítvány fenntartásához szükséges forrásokat, a régiek közül pedig jelentős haszon csak az előkészítőkön keletkezik, így ezen tevékenységtől alapvetően függ a szervezet. Ez komoly probléma azért is, mert a piac láthatóan szűkül, idén már az is komoly erőfeszítésbe, energiába került, hogy a tavalyihoz képest ne csökkenjen a hallgatói létszám. Ez szerencsére sikerült ami lehetővé teszi, hogy a következő évben is működőképes maradjon az Alapítvány.

Részletesen egy-egy tevékenységről

Előkészítő tanfolyamok

A 2005 tavaszán lezajlott féléves előkészítők meglehetősen kis érdeklődés mellett összesen kevesebb, mint ötven fővel zajlottak le. Ebből adódóan a bevételek gyakorlatilag a meghirdetési költségeket fedezték, körülbelül 200.000 Ft haszon keletkezett.
A 2005 őszén indult éves tanfolyamokon az előző évinél nagyobb létszámú érdeklődő mellett, a csökkentett árrés miatt a tavalyival lényegében azonos haszon várható. Így az összesen 120 hallgatóval lezajló tanfolyam várhatóan 2.000.000 Ft hasznot eredményez.
Idén megkezdjük a tanfolyamok akkreditálását, mellyel a következő évi eredmény várhatóan növekszik majd, bár az akkreditáció egyszeri költsége ezt lényegében el is fogja vinni.

Feladatmegoldó tréning

A tanfolyamok mellet az érettségi időpontok előtt az Alapítvány tréningeket szervez a feladatmegoldás rutinjának erősítésére. A tréningeken jelentős haszon nem keletkezik, elsősorban kiegészítésként szolgál egyéb tevékenységeinkhez. A májusi tréningeken körülbelül 50.000 forint nyereség keletkezett.

ECDL képzés

A 2005 tavaszi tanfolyamok mérsékelt létszáma (20 fő) őszre tovább csökkent, 15 résztvevőre. A tendecia folyamatos megfordítása az Alapítvány keretei közt nem várható, erőteljes marketingra lenne szükség. A csökkenés az Alapítvány számára nem jelent jelentős kockázatot, mivel bevételeit elsősorban már most sem innen szerzi. Az előző tanfolyam nyeresége és a most várható nyereség együttesen 350.000 forint.
Az ECDL vizsgaközpont a tavalyihoz képest lényegesen kisebb hallgatói létszámokkal működik. Itt korábban ez a tendencia nem volt megfigyelhető, valószínű oka, hogy az informatika érettségivel kiváltható lett az ECDL bizonyítvány.

Hallgatói Bolt

A Hallgatói Bolt a jegyzetbónoknak és a folyamatos hirdetésnek köszönhetően körülbelül másfélszeresére növelte forgalmát az egy évvel korábbihoz képest. Ha a jegyzetbónos rendszer megmarad, akkor várhatóan a következő évben is 20-25%-os növekedésre lehet számítani a hirdetéseknek köszönhetően. Fontos megjegyezni, hogy a bónok nem csupán a beváltással jelentettek hasznot, hanem meg is ismertették a boltot, így a készpénzes forgalom is nőtt. Ez alapján várhatóan a bónok megszűnése sem jelentene teljes visszaesést, véleményem szerint a körülbelül 1.000.000 forintos eredménynövekedésből csak 700-800 eFt veszne el. Ez azonban azt jelentené, hogy a növekedéssel együtt már nullás eredményt elérő bolt újra veszteséges lenne, így be kellene zárni, ami stratégiai hátrányt jelenthet az Alapítvány, közvetve TTK HÖK számára.
A nyáron megkezdtük az internetes felület kiépítését, adatokkal való feltöltését. Ez mostanra lényegében megtörtént, jelenleg a szabályos működéshez szükséges papírok beszerzése folyik.

Megindított tevékenységek

Jogosítvány

Az áprilistól meglévő együttműködés segítségével a nálunk jelentkezők kedvezményesen, jó minőséget garantáló iskolában tanulhatnak. Jelenleg még nem találtuk meg a megfelelő fórumokat ahhoz, hogy jól elérjük hallgatóinkat, így kevés a jelentkező ami értelemszerűen mérsékelt hasznot eredményez (100.000 Ft).

EasyNote

A kedvezményes K&H hitelhez kapcsolódó laptop vásárlási lehetőség elsősorban azért hoz hasznot, mert növeli a kiváltott ELTE K&H kártyák számát, így biztosítva a K&H szerződés megtartását és erősítve a TTK HÖK pozicióját. A projekt most indul, konkrét eredménye még nincs.

Pályázatírás

Két eredményes pályázatunk volt az elmúlt évben. Az egyiken 100.000 forintot nyertünk a TTK HÖK vezetőképzőjének lebonyolítására, míg a másik működési pályázat volt és 1.000.000 forintot ítéltek meg az Alapítványnak. Előbbi pályázat elnyert összegét most novemberben már át is utalták (a júliusi rendezvényre).
A működési pályázat, ugyan működési költségeinkhez képest mindenképpen alacsony, a tavalyi 0 Ft-nál lényegesen több. Tulajdonképpen tehát az előkészítők mellé tavalyhoz képest ez a szintén bizonytalan pályázati forrás szállt be, mint jelentős bevétel.

Cégek, kapcsolatfelvétel

Jelenleg több céggel is tárgyalunk, az eredményekről érdemben még nem lehet beszámolni, eddig egy cég döntött úgy, hogy ellenszolgáltatás nélkül támogatja az Alapítvány tevékenységét 200.000 forinttal.

Papírgyűjtés

Az Alapítvány a TÁTK-n megkezdett munkához csatlakozva hozzájárul a karon a papírgyűjtés megvalósításához. Ennek kommunikálása révén erősítheti pozícióját mind a kar hallgatói, mind oktatói felé, valamint SZJA 1% felajánlásokhoz juthat, mely további hasonló projekteket tesz lehetővé.

Kampusz és Alapítvány

Az Alapítvány számára nélkülözhetetlen a kar hallgatói és oktatói előtt való bemutatkozás. Ezt kiadványokkal, plakátokkal és szórólapokkal kívánjuk elérni. A nyártól megindult kedvező folyamat (belső szórólap a Gólyanyúzban, Lágymányosi zsebnaptár) sajnos eredeti formájában nem működőképes, mivel Balás Márk az EHÖK elnökválasztás óta (ahol véleménye szerint mérhetetlenül etikátlanul kampányoltam) nem tud velem együtt dolgozni. Elvilleg vállalta, hogy még korábban megígért plakátokat elkészíti, ez sajnos már egy hónapja csúszik.
Ezzel párhuzamosan felkértem Sárközi Zsoltot (Queue-t), hogy készítse el az Alapítvány logóját, ezt decemberre vállalta, így a későbbi plakátokra már ez is felkerülhet.
További előrelépés lehet, hogy ha a Lágymányoson működő HÖK-ök egységes plakátolási koncepciót alakítanak ki és biztosítják azt, hogy mások ne plakátolhassanak ki akármit, csak olyat ami nem sérti a HÖK-ök, illetve az Alapítvány érdekeit.

Lehetőségek, tervek

MÁV jegyárusítás

Az árusításból származó szerény bevétel ellenére nagyon komoly lehetőséget rejt, mivel a hallgatókat az Alapítványhoz kötheti, hiszen sorbaállás nélkül vehetik meg jegyüket. Másik előnye, hogy a bevétel várhatóan folyamatos és egyenletes, így növelné az Alapítvány bevételeinek stabilitását.

Budapiért együttműködés

Feltéve, hogy a TTK és IK HÖK megegyezik a céggel a raktár bérléséről, az Alapítvány a terjesztéssel havi fix díjhoz és jutalékhoz juthat. Ezek a korábbi beszélgetések alapján jelentősek lehetnek, másrészt állandóak, harmadrészt az Alapítványt az oktatói irodák felé mutatja be.